Clemens, episcopus, servus servorum Dei, venerabili fratri episcopo Aniciensi, salutem et apostolicam benedictionem. Sua nobis dilecti filii abbas et conventus Cluniacensis petitione significare curarunt, quod licet persone Cluniacensis ordinis a jurisdictione quorumlibet judicum ordinariorum per specialia privilegia Sedis Apostolice penitus sint exempte, tamen Petrus, abbas monasterii Mauziacensis, Cluniacensis ordinis, Claromontensis dioc., a jurisdictione ac obedientia ipsius abbatis Cluniacensis se subtrahere, ac monasterium ipsum jurisdictioni venerabilis fratris nostri episcopi Claromontensis intendens subicere, dicto episcopo, absque consensu conventus predicti monasterii, facere presumpsit obedienciam manualem, quod a suis predecessoribus fieri nullatenus consuevit, in eorumdem abbatis et conventus Cluniacensis et ipsius ordinis prejudicium et gravamen. Quo circa fraternitati tue per apostolica scripta mandamus, quatinus etc. (Ut supra, nº 5116, usque perhibere.) Datum Viterbii, III kal. octobris, pontificatus nostri anno secundo.